Populær kostumeudlejning på Trøjborg vil ikke medvirke til skræmmende klovnetrend. Derfor sætter butikken nu en stopper for al klovneudlejning.

Annonce

Man skulle tro at den igangværende dille, hvor folk i klovnekostumer ved nattetide skræmmer livet af tilfældige forbipasseremde, kunne få dollartegnene frem i øjnene hos enhver kostumeudlejer.

Men sådan er det ikke hos Alice Kostumeland på Trøjborg, hvor århusianerne i 51 år har kunnet leje alt fra lederhosen til Gorilladragter.

På bøjlerne i butikken findes også adskillige klovnedragter, men de bliver nu gemt væk på ubestemt tid.

»Det er for bizart. Det vil vi ikke medvirke til. Indtil der falder lidt ro på, nægter vi simpelthen at udleje flere klovnekostumer«, siger Sara Møller, der driver butikken.

Det sker efter de seneste dages mange episoder, hvor mareridtagtige klovne har generet folk i gadebilledet.

»Vi har faktisk lige snakket om det i dag. Det er slut. Vi er selv rædselsslagne for at møde en af de der klovne, og jeg tror, klovnekostumer bliver tabu i lang tid efter det her«.

Så sent som i fredags fik Sara Møller talt en ung mand fra at leje en klovnedragt.

»Jeg tror nu ikke, han skulle ud og lave ballade, men vi fik ham alligevel snakket fra klovnen og over i et Joker-outfit«, siger hun.

Selvom kostumeudlejeren selvsagt ikke kan holdes ansvarlig for folks udskejelser i de lejede gevandter, har hele trenden omkring natlige skræmmeklovne vakt en vis mistænksomhed bag udlejningsskranken.

»Men det er jo svært at vide, hvad kunderne har tænkt sig at bruge kostumerne til. Især her op til halloween, hvor vi har rigtig mange udlejninger af uhyggelige kostumer og masker«, siger Sara Møller.